Notum sit omnibus presentibus et futuris quod ego, dominus Rainerius de Calvo monte, concedo domui Cisterciensi et fratribus ibidem Deo servientibus, quidquid reclamabam, et quidquid hereditario jure antecessores mei possederunt in finagio qui nunc dicitur Saules. Hoc etiam donum posui in manu domini Ugonis ducis Burgundie. Hoc donum laudavit Maria, uxor mea et filii mei: Josbertus, Milo et Stephanus, et filia mea Mathildis. Hujus rei testes fuerunt: Radulphus, abbas de Longovado; Villermus, monachus ejus; magister Girardus de Wanionirivo; Hyldierius, miles; Galterus de Bellomaso; Girardus, sacerdos de Calvomonte.